P6_TA(2004)0061

Κατάσταση στη Κούβα

Ψήφισμα του Ευρωπαϊκού Κοινοβουλίου σχετικά με την Κούβα

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στην Κούβα και, ειδικότερα, το ψήφισμά του της 22ας Απριλίου 2004 [1],

- έχοντας υπόψη τις δηλώσεις της Προεδρίας της ΕΕ της 26ης Μαρτίου και της 5ης Ιουνίου 2003 σχετικά με τη σύλληψη αντιφρονούντων στην Κούβα και τα σχετικά μέτρα που ελήφθησαν ομοφώνως από την ΕΕ,

- έχοντας υπόψη τα πορίσματα του Συμβουλίου Γενικών Θεμάτων της 16ης Ιουνίου 2003,

- έχοντας υπόψη την κοινή θέση της ΕΕ 96/697/ΚΕΠΠΑ σχετικά με την Κούβα, η οποία ενεκρίθη στις 2 Δεκεμβρίου 1996 και ανανεώνεται περιοδικώς,

- έχοντας υπόψη το ψήφισμά του της 28ης Οκτωβρίου 2004 σχετικά με την κατάσταση στο Γκουαντανάμο [2],

- έχοντας υπόψη το άρθρο 103, παράγραφος 2, του Κανονισμού του,

A. επισημαίνοντας ότι η προστασία της παγκοσμιότητας και του αδιαιρέτου των ανθρωπίνων δικαιωμάτων, περιλαμβανομένων των αστικών, πολιτικών, οικονομικών, κοινωνικών και πολιτιστικών δικαιωμάτων, εξακολουθεί να αποτελεί έναν από τους σημαντικότερους στόχους της Ευρωπαϊκής Ένωσης,

Β. επισημαίνοντας ότι εξακολουθούν να ευρίσκονται στις φυλακές, υπό απάνθρωπες συνθήκες, δεκάδες ανεξάρτητων δημοσιογράφων, ειρηνικοί αντιφρονούντες και υπερασπιστές των ανθρωπίνων δικαιωμάτων που ανήκουν στη δημοκρατική αντιπολίτευση, οι οποίοι κατά πλειοψηφία συνδέονται με το σχέδιο Varela και μερικοί από τους οποίους είναι σοβαρά άρρωστοι,

Γ. υπενθυμίζοντας ότι η ΕΕ απεφάσισε να επιβάλει κυρώσεις στην Κούβα τον Ιούνιο του 2003, μετά την σύλληψη και τον εγκλεισμό στις φυλακές 75 αντιφρονούντων τον Απρίλιο, και, στη συνέχεια, την εκτέλεση με συνοπτικές διαδικασίες τριών πειρατών,

Δ. επισημαίνοντας ότι η άσκηση της ελευθερίας εκφράσεως και της ελευθερίας του συνέρχεσθαι αποτελούν θεμελιώδη δικαιώματα του ατόμου,

Ε. επισημαίνοντας ότι στον Oswaldo Payá Sardiñas, βραβευμένος με το βραβείο Ζαχάρωφ του Ευρωπαϊκού Κοινοβουλίου το 2002, αρνήθηκαν συστηματικά την άδεια εξόδου από την Κούβα προκειμένου να ανταποκριθεί στις προσκλήσεις του Ευρωπαϊκού Κοινοβουλίου και άλλων οργανισμών της Ευρωπαϊκής Ένωσης,

ΣΤ. επισημαίνοντας ότι κατά τις τελευταίες εβδομάδες οι αρχές της Κούβας, παραβιάζοντας το βασικό δικαίωμα της ελευθερίας του συνέρχεσθαι, απέλασαν, πολλούς βουλευτές από τα κράτη μέλη της ΕΕ καθώς και προσωπικό ανθρωπιστικών οργανώσεων που επεδίωκαν να εισέλθουν στη χώρα με σκοπό να επικοινωνήσουν με μέλη της δημοκρατικής αντιπολίτευσης και του σχεδίου Varela, και να τους εκδηλώσουν την υποστήριξη και την αλληλεγγύη στον αγώνα τους για την προστασία των δημοκρατικών αξιών,

Ζ. υπενθυμίζοντας ότι στη ναυτική βάση του Γκουαντανάμο, κατά παράβαση των πλέον στοιχειωδών ανθρωπίνων δικαιωμάτων, εξακολουθούν να ευρίσκονται στις φυλακές εκατοντάδες κρατούμενοι και υπενθυμίζοντας τις θέσεις που έχει λάβει επί του θέματος αυτού το Κοινοβούλιο,

1. ζητεί την άμεση απελευθέρωση όλων των πολιτικών κρατουμένων και των κρατουμένων συνειδήσεως που υπάρχουν στη χώρα και επαναλαμβάνει ότι καταδικάζει τις φυλακίσεις αυτές οι οποίες παραβιάζουν τα πλέον στοιχειώδη ανθρώπινα δικαιώματα, και, ειδικότερα, την ελευθερία έκφρασης και σύστασης πολιτικών ενώσεων·

2. ζητεί από το Συμβούλιο και την Επιτροπή να συνεχίσουν να αναλαμβάνουν όλες τις απαραίτητες πρωτοβουλίες απαιτώντας την απελευθέρωσή τους·

3. επαναλαμβάνει ότι οι στόχοι της πολιτικής της Ευρωπαϊκής Ένωσης σχετικά με την Κούβα παραμένουν ο σεβασμός των ανθρωπίνων δικαιωμάτων και των θεμελιωδών ελευθεριών, η προώθηση μιας διαδικασίας για την μετάβαση σε σύστημα πλουραλιστικής δημοκρατίας και η σταθερή οικονομική ανάκαμψη με σκοπό τη βελτίωση του επιπέδου ζωής του κουβανικού πληθυσμού·

4. καταδικάζει έντονα την απέλαση από τις αρχές της Κούβας τριών βουλευτών από τα κράτη μέλη της Ένωσης καθώς και δύο εκπροσώπων ΜΚΟ και εκφράζει την αλληλεγγύη του προς αυτούς και τα μέλη της δημοκρατικής αντιπολίτευσης·

5. επαναλαμβάνει την πρόσκληση προς τον Oswaldo Payá Sardiñas, βραβευμένο με το βραβείο Ζαχάρωφ του ΕΚ το 2002 και ζητεί από τις κουβανικές αρχές να του χορηγήσουν τις απαραίτητες άδειες προκειμένου να εμφανιστεί ενώπιον των κοινοτικών θεσμικών οργάνων·

6. εκτιμά ότι, υπό τις συνθήκες αυτές, η ελευθέρωση όλων των πολιτικών κρατουμένων, η χορήγηση άδειας στον κ. Payá Sardiñas και η σημαντική πρόοδος που πρέπει να σημειωθεί στο νησί όσον αφορά την προώθηση της Δημοκρατίας και τον σεβασμό των Ανθρωπίνων Δικαιωμάτων και των Θεμελιωδών Ελευθεριών αποτελούν απαραίτητες προϋποθέσεις για την ενδεχόμενη τροποποίηση της Κοινής Θέσης της ΕΕ σχετικά με την Κούβα και των μέτρων που ελήφθησαν ομόφωνα στις 5 Ιουνίου 2003·

7. υπογραμμίζει ότι το εμπάργκο που επεβλήθη στην Κούβα από τις ΗΠΑ είναι αντιπαραγωγικό και, κατά συνέπεια, θα πρέπει να αρθεί·

8. υπογραμμίζει ότι το πολιτικό μέλλον της Κούβας πρέπει να εξαρτάται αποκλειστικά από την βούληση των πολιτών της·

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Κυβέρνηση και την Εθνοσυνέλευση Λαϊκής Εξουσίας της Δημοκρατίας της Κούβας, καθώς και τον Oswaldo Payá Sardiñas, βραβευμένο με το βραβείο Ζαχάρωφ του ΕΚ.

[1] Κείμενα που εγκρίθηκαν την ημερομηνία αυτή, P5_TA(2004)0379.

[2] Κείμενα που εγκρίθηκαν την ημερομηνία αυτή, P5_TA(2004)0050.

--------------------------------------------------